รู้จัก EY หนึ่งใน Big 4 ผู้ตรวจสอบบัญชีโลก
“EY” หนึ่งในสี่บริษัทตรวจสอบบัญชีรายใหญ่ของโลก ที่เราเรียกกันสั้นๆ ว่า “Big 4”  รู้ไหมว่า กว่าจะมาเป็นบริษัทผู้ตรวจสอบบัญชีที่มีชื่อเสียงอย่างทุกวันนี้ EY มีประวัติศาสตร์ที่ยาวนานมาเป็นร้อยปี  จุดเริ่มต้นและความเป็นมาของผู้ตรวจสอบบัญชีรายนี้เป็นอย่างไร ลงทุนแมนจะเล่าให้ฟัง
7 ก.ค. 2563

รู้จัก EY หนึ่งใน Big 4 ผู้ตรวจสอบบัญชีโลก / โดย ลงทุนแมน
“EY” หนึ่งในสี่บริษัทตรวจสอบบัญชีรายใหญ่ของโลก
ที่เราเรียกกันสั้นๆ ว่า “Big 4”
รู้ไหมว่า กว่าจะมาเป็นบริษัทผู้ตรวจสอบบัญชีที่มีชื่อเสียงอย่างทุกวันนี้
EY มีประวัติศาสตร์ที่ยาวนานมาเป็นร้อยปี
จุดเริ่มต้นและความเป็นมาของผู้ตรวจสอบบัญชีรายนี้เป็นอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ย้อนกลับไปในช่วงกลางศตวรรษที่ 19 (ประมาณปี ค.ศ. 1840-1850)
เป็นช่วงเวลาที่อุตสาหกรรมในประเทศอังกฤษกำลังเฟื่องฟู
จากการปฏิวัติอุตสาหกรรมตั้งแต่ช่วงปี ค.ศ. 1780
บริษัทใหญ่ในประเทศอังกฤษถือกำเนิดขึ้นมากมาย
ซึ่งบริษัทเหล่านั้นต้องการนักบัญชี และที่ปรึกษาทางด้านการเงิน
เพื่อมาตรวจสอบการทำบัญชี และให้คำปรึกษาในการทำธุรกิจ
ในปี ค.ศ. 1849 จุดเริ่มต้นของ EY ถือกำเนิดขึ้น..
นักบัญชีกลุ่มหนึ่งก่อตั้งบริษัทชื่อว่า Harding & Pullein ขึ้นในประเทศอังกฤษ 
ซึ่งต่อมาเปลี่ยนชื่อเป็น Whinney Smith & Whinney
ตามชื่อของ Frederick Whinney นักบัญชีที่มีชื่อเสียงของบริษัท
หลังจากนั้นไม่นาน ประเทศในยุโรปอื่นๆ และสหรัฐอเมริกาก็มีการปฏิวัติอุตสาหกรรมตามประเทศอังกฤษ
ทำให้ในสหรัฐฯ ต้องการนักบัญชี และที่ปรึกษาในการทำธุรกิจมากขึ้นเช่นกัน
ในปี ค.ศ. 1903 Alwin และ Theodore พี่น้องนักบัญชีตระกูล Ernst
ร่วมกันก่อตั้งบริษัทตรวจสอบบัญชีชื่อว่า Ernst & Ernst ในเมืองคลีฟแลนด์ รัฐโอไฮโอ ประเทศสหรัฐอเมริกา
ซึ่งภายหลัง Ernst & Ernst ก็ไปควบรวมกับ Whinney Smith & Whinney บริษัทตรวจสอบบัญชีมากประสบการณ์จากฝั่งอังกฤษ แล้วเปลี่ยนชื่อเป็น Ernst & Whinney
ช่วงเวลาไล่เลี่ยกัน ในปี ค.ศ. 1906
Arthur Young ชาวสกอตแลนด์ ก็ได้ตั้งสำนักงานตรวจสอบบัญชีชื่อ Arthur Young & Co. ในเมืองชิคาโก รัฐอิลลินอยส์ ประเทศสหรัฐอเมริกา
ทั้ง Ernst & Whinney และ Arthur Young & Co. 
ต่างก็เป็นบริษัทตรวจสอบบัญชีที่โด่งดังและมีชื่อเสียง
และเป็นบริษัทตรวจสอบบัญชีที่ใหญ่เป็นอันดับ 4 และ 5 ของโลกในช่วงปลายทศวรรษ 1980
ในที่สุด ในปี ค.ศ. 1989
Ernst & Whinney และ Arthur Young & Co. ก็รวมเป็นบริษัทเดียวกัน
แล้วตั้งชื่อใหม่ว่า “Ernst & Young” หรือที่เรียกกันสั้นๆ ว่า EY ในทุกวันนี้
EY ได้ประโยชน์จากการเจริญเติบโตของเศรษฐกิจทั่วโลก
ทำให้ความต้องการนักตรวจสอบบัญชีและที่ปรึกษาทางธุรกิจเพิ่มขึ้นทั่วโลกเช่นกัน
ดังนั้นบริษัทตรวจสอบบัญชีที่มีชื่อเสียงรวมถึง EY ต่างพากันขยายสำนักงานไปทั่วโลก และเติบโตมาจนถึงทุกวันนี้
ปัจจุบัน EY คือหนึ่งใน Big 4
หรือบริษัทตรวจสอบบัญชีที่ใหญ่สุด 4 รายแรกของโลก
โดยมีสำนักงานใหญ่อยู่ที่กรุงลอนดอน ประเทศอังกฤษ
และมีพนักงานทั่วโลก กว่า 280,000 คน
เมื่อเทียบรายได้ปี 2019 กับบริษัทตรวจสอบบัญชียักษ์ใหญ่อีกสามแห่ง
Deloitte รายได้ 1.43 ล้านล้านบาท
PricewaterhouseCoopers (PwC) รายได้ 1.31 ล้านล้านบาท
Ernst & Young (EY) รายได้ 1.12 ล้านล้านบาท
KPMG รายได้ 0.92 ล้านล้านบาท
โดยที่รายได้ทุก 100 บาท ของ EY มาจาก
บริการให้ความเชื่อมั่นและตรวจสอบความถูกต้อง 35 บาท
การให้คำปรึกษาทางธุรกิจ 28 บาท
การวางแผนภาษี 26 บาท
การให้คำปรึกษาอื่นๆ 11 บาท
หลายคนอาจจะสงสัยว่า EY มีใครเป็นลูกค้าบ้าง
ลงทุนแมนลองเปิดดูรายงานประจำปีของหลายบริษัทก็พบว่า
Apple, Facebook, Amazon, McDonald’s ใช้บริการตรวจสอบบัญชีของ EY
ส่วนลูกค้าของ EY ในประเทศไทยที่เป็นบริษัทใหญ่ๆ ก็มีมากมาย
เช่น โรงพยาบาลบำรุงราษฎร์, โฮมโปร, บีทีเอส กรุ๊ป, ดีแทค
โดยรายได้จากการตรวจสอบบัญชีของ EY ในประเทศไทย ในปี 2019
บริษัท สำนักงาน อีวาย จำกัด
รายได้ 2,179 ล้านบาท
กำไรสุทธิ 250 ล้านบาท
และทั้งหมดนี้ ก็คือเรื่องราวของ EY 
บริษัทตรวจสอบบัญชีที่มีประวัติศาสตร์ยาวนาน
ซึ่งน่าจะทำให้หลายคนหายสงสัยว่า
EY ย่อมาจากอะไร..
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
References
-
-
-
-
-
-เว็บไซต์กรมพัฒนาธุรกิจการค้า
-Apple, Inc, Facebook, Inc, 
, Inc, McDonald’s Corporation Annual Report 2019.
-รายงานประจำปี 2019 โรงพยาบาลบำรุงราษฎร์ จำกัด (มหาชน), บริษัท โฮม โปรดักส์ เซ็นเตอร์ จำกัด (มหาชน), บริษัท บีทีเอส กรุ๊ป โฮลดิ้งส์ จำกัด (มหาชน), บริษัท โทเทิ่ล แอ็คเซ็ส คอมมูนิเคชัน จำกัด (มหาชน)